Denis Mukwege

Denis Mukwege Mukengere (s. 1. maaliskuuta 1955 Costermansville, Belgian Kongo) on kinshasankongolainen naistentautien ja synnytysopin lääkäri sekä naisten oikeuksien puolestapuhuja. Hän on vuonna 1999 Bukavuun perustetun Panzi-sairaalan perustaja ja toimii sen lääketieteellisenä johtajana sekä kirurgian ylilääkärinä.African Success: Biography of Denis MUKWEGE Human Dignity Forum: Dr. Denis Mukwege Mukengre Panzi Hospital: Dr. Denis Mukwege Right Livelihood Award: Denis Mukwege  Sairaala ja Mukwege ovat tulleet kansainvälisesti tunnetuiksi seksuaalisen väkivallan ja vaikeiden gynekologisten ongelmien hoidoista. Panzi-sairaala on historiansa aikana tehnyt yli 20 000 sukupuolielimiä korjaavaa leikkausta.

Sairaalan lisäksi Mukwege on perustanut Panzi-säätiön, joka tarjoaa oikeudellista apua ja psykologista neuvontaa seksuaalisen väkivallan uhreille, kouluttaa naisia heidän oikeuksistaan, vastustaa lapsiavioliittoja sekä järjestää työpajoja ja kouluttaa yhteisöjen johtajia terveysneuvontaan liittyvissä asioissa.

Mukwege aloitti lääkärin uransa lastenlääkärinä Bukavussa ja joutui tässä työssä näkemään naispotilaita, jotka kärsivät kunnollisen hoidon puutteessa kovia kipuja. Niinpä hän opiskeli naistentautien erikoislääkäriksi Angersin yliopistossa Ranskassa.Ilkka Timonen: Denis Mukwege leikkaa sotilaiden raiskaamia naisia. Aamulehti 6. lokakuuta 2018, s. A32–A33. Alma Media.

Vuonna 2012 Mukwege joutui murhayrityksen kohteeksi. Hänen henkivartijansa sai surmansa, mutta hän itse selvisi hengissä. Tapauksen vuoksi hän muutti maanpakoon vaimonsa ja heidän kahden tyttärensä kanssa Belgiaan mutta palasi seuraavana vuonna jatkamaan toimintaa.

Mukwege on pitänyt puheen Yhdistyneiden kansakuntien yleiskokouksessa seksuaalisesta väkivallasta vuosina 2008 ja 2012. Hän sai Nobelin rauhanpalkinnon vuonna 2018 yhdessä Nadia Muradin kanssa.

Tunnustukset
 2007 – Ranskan ihmisoikeuspalkinto (Panzi-sairaalalle)
 2008 – Yhdistyneiden kansakuntien ihmisoikeuspalkinto
 2009 – Olof Palme -palkinto
 2009 – Daily Trust -sanomalehden valinta Vuoden afrikkalaiseksi
 2010 – Uumajan yliopiston lääketieteen kunniatohtori
 2010 – Michiganin yliopiston Raoul Wallenberg -ansiomerkki
 2011 – Kuningas Baudouin kansainvälisen kehityksen palkinto
 2011 – Clinton-kansalaispalkinto
 2013 – Right Livelihood -palkinto
 2014 – Saharov-palkinto
 2016 – Soulin rauhanpalkinto
2018 – Nobelin rauhanpalkinto

Lähteet

Aiheesta muualla
 Panzin sairaalan kotisivut

Luokka:Kinshasankongolaiset lääkärit
Luokka:Ihmisoikeusaktivistit
Luokka:Gynekologit
Luokka:Nobelin rauhanpalkinnon saajat
Luokka:Right Livelihood -palkinnon saajat
Luokka:Vuonna 1955 syntyneet
Luokka:Elävät henkilöt